**withdrawal reflex** หรือ **nociceptive flexion reflex** หรือ **flexor withdrawal reflex** เป็นรีเฟล็กซ์ไขสันหลัง (spinal reflex) ที่ป้องกันร่างกายจากสิ่งเร้าที่เป็นอันตรายทางผิวหนัง
รีเฟล็กซ์จะประสานการหดเกร็งของกล้ามเนื้องอ (flexor) และการคลายตัวของกล้ามเนื้อเหยียด (extensor) ทั้งหมดในอวัยวะนั้น ๆ อย่างรวดเร็วเพื่อให้ร่างกายถอนตัว/อวัยวะจากสิ่งเร้าที่อาจเป็นอันตราย
แม้รีเฟล็กซ์ไขสันหลังบางครั้งจะวิ่งผ่านไซแนปส์เดียว (monosynaptic) และอำนวยโดยวงรีเฟล็กซ์ (reflex arc) ที่ง่าย ๆ 
แต่รีเฟล็กซ์นี้วิ่งผ่านไซแนปส์หลายอัน (polysynaptic) ซึ่งกระตุ้นเซลล์ประสาทสั่งการจำนวนมากให้ทำงาน เป็นการสั่งให้กล้ามเนื้อต่าง ๆ ทำงานเพื่อให้ถอนตัวออกจากอันตรายได้เร็วที่สุด

แม้รีเฟล็กซ์นี้จะมีรูปแบบค่อนข้างตายตัว แต่มันจะขยับร่างกายมากน้อยแค่ไหนและออกแรงมากเท่าไรจะขึ้นกับกำลังของสิ่งเร้า เช่น ถ้าจับเตาร้อนหน่อย ๆ ก็จะทำให้ขยับข้อมือและข้อศอกอย่างเร็วพอสมควร ถ้าเตาร้อนมาก ก็จะทำให้ขยับข้อต่อทั้งหมดของแขนเพื่อชักมือออกจากเตาให้ไวที่สุด ช่วงเวลาการเกิดรีเฟล็กซ์ปกติก็ขึ้นอยู่กับกำลังของสิ่งเร้าด้วย โดยกล้ามเนื้อจะหดเกร็งเป็นระยะนานกว่าช่วงเวลาที่ได้สิ่งเร้า
อนึ่ง รีเฟล็กซ์นี้เป็นตัวอย่างของวิถีประสาทในไขสันหลังที่ขยายสัญญาณประสาทสัมผัสที่ได้ คือ แอกซอนรับความรู้สึกจำนวนน้อยจากผิวหนังส่วนเล็ก ๆ จะแตกสาขาส่งไปยังเซลล์ประสาทสั่งการอัลฟาเป็นจำนวนมาก ทำให้กล้ามเนื้อต่าง ๆ สามารถขยับอวัยวะได้ทั้งอวัยวะอย่างรวดเร็ว

ตัวอย่าง
--------

เมื่อบุคคลแตะของร้อนแล้วยกมือออกโดยไม่ต้องคิด นี่เป็นเพราะความร้อนกระตุ้นให้ปลายประสาทรับร้อนและตัวรับความรู้สึกเจ็บปวด/โนซิเซ็ปเตอร์ที่ผิวหนังทำงาน แล้วก่อกระแสประสาทส่งข้อมูลความรู้สึกผ่านเส้นใยประสาทของเซลล์ประสาทรับความรู้สึกไปยังระบบประสาทกลาง
เส้นใยประสาทจะยุติเป็นไซแนปส์ที่อินเตอร์นิวรอนในไขสันหลังซึ่งเชื่อมกับเซลล์ประสาทสั่งการอีกที
เซลล์ประสาทสั่งการบางส่วนจะส่งกระแสประสาทสั่งการไปยังกล้ามเนื้องอ (flexor) ของแขนนั้นให้หดเกร็ง และบางส่วนจะส่งกระแสประสาทแบบยังยั้ง (inhibitory) ไปยังกล้ามเนื้อเหยียด (extensor) เพื่อไม่ให้ออกแรงต้านกล้ามเนื้องอ
การส่งกระแสประสาทยับยั้งกล้ามเนื้อปฏิปักษ์เช่นนี้เรียกว่า reciprocal innervation

withdrawal reflex ในขาสามารถตรวจและวัดได้โดยใช้ภาพคลื่นไฟฟ้ากล้ามเนื้อ (EMG) เพื่อวัดการทำงานของกล้ามเนื้อต้นขา (biceps femoris) เมื่อค่อย ๆ เพิ่มการเร้าประสาทน่อง (sural nerve) ข้างเดียวกันด้วยกระแสไฟฟ้า
ระดับการเร้าที่ก่อรีเฟล็กซ์บ่อยครั้งเป็นระดับที่คนไข้รายงานว่าเริ่มเจ็บ และกำลังของรีเฟล็กซ์จะสัมพันธ์กับระดับความรู้สึกเจ็บ

การปรับตัวตามความจำเป็น
-----------------------

ให้สังเกตว่า รีเฟล็กซ์สามารถปรับตัวตามความจำเป็นได้ ตัวอย่างเช่น นักวิชาการได้ทดลองใช้อิเล็กโทรดปล่อยกระแสไฟฟ้าอ่อน ๆ ช็อต*หน้า*นิ้วชี้ของผู้ร่วมการทดลองพร้อมกับทำเสียงสัญญาณให้ได้ยิน เมื่อทำเพียงไม่กี่รอบก็สามารถทำให้ผู้ร่วมการทดลองยกนิ้วออกจากอิเล็กโทรดอาศัยรีเฟล็กซ์นี้โดยส่งแต่สัญญาณเสียงเท่านั้น (เป็นการวางเงื่อนไขแบบดั้งเดิม) ต่อมาลองแปะอิเล็กโทรดที่*หลัง*นิ้วชี้บ้าง ปรากฏว่า ผู้ร่วมการทดลองโดยมากก็ชักนิ้วออกด้วยรีเฟล็กซ์เมื่อส่งสัญญาณเสียงเช่นกันแม้ว่าจะเป็นการประสานการทำงานของกล้ามเนื้อในรูปแบบตรงกันข้าม (เช่น หดเกร็งกล้ามเนื้อตรงข้าม) กับที่วางเงื่อนไขไว้แต่แรก การตอบสนองมีเงื่อนไขเช่นนี้ จึงไม่ใช่เป็นเพียงการหดเกร็งกล้ามเนื้อในรูปแบบเหมือน ๆ กัน แต่เป็นการชักนำให้เกิดพฤติกรรมที่สมควร

ตัวอย่างนี้สมกับที่นักวิชาการได้สรุปหลัก 3 ข้อเกี่ยวกับรีเฟล็กซ์กล้ามเนื้อโดยทั่ว ๆ ไปไว้ว่า

1. วิถีประสาทของรีเฟล็กซ์จะปรับเปลี่ยนการส่งกระแสประสาทให้เข้ากับการเคลื่อนไหวที่ต้องทำ
2. ข้อมูลความรู้สึกจากที่โดยเฉพาะจะก่อการตอบสนองทางรีเฟล็กซ์ที่กล้ามเนื้อต่าง ๆ พร้อม ๆ กันแม้ว่ากล้ามเนื้อบางส่วนจะห่างจากที่ได้รับความรู้สึกนั้น ๆ
3. ศูนย์ต่าง ๆ ในสมองมีบทบาทปรับเปลี่ยนรีเฟล็กซ์อย่างสำคัญ แม้กระทั่งจนถึงกลับการเคลื่อนไหวเมื่อจำเป็น

ข้อมูลเพิ่มเติม: วงรีเฟล็กซ์ § การปรับการตอบสนอง

Crossed extension reflex ตามหลัง withdrawal reflex
--------------------------------------------------

ดูบทความหลักที่: Crossed extensor reflex
หลังจากตัวรับรู้อันตราย (คือ โนซิเซ็ปเตอร์) ทำงาน กระแสประสาทจะส่งผ่านประสาทรับความรู้สึกไปยุติที่ปีกหลัง (dorsal horn) ของไขสันหลังโดยเชื่อมกับเครือข่ายอินเตอร์นิวรอน
ซึ่งก็จะส่งกระแสประสาทไปยังเซลล์ประสาทสั่งการข้างเดียวกัน (ipsilateral) ในปีกหน้า (ventral horn) ของไขสันหลัง เซลล์ประสาทสั่งการก็จะทำงานเพื่อดึงอวัยวะที่ใกล้จะเกิดการบาดเจ็บให้ออกจากอันตรายได้ภายในครึ่งวินาที
ในขณะเดียวกัน เครือข่ายอินเตอร์นิวรอนก็จะส่งกระแสประสาทไปยังเซลล์ประสาทสั่งการในปีกหน้าซีกตรงข้ามของไขสันหลังด้วย
ซึ่งจะหดเกร็งกล้ามเนื้อเพื่อให้ยืดและเกร็งอวัยวะเพื่อรักษาดุลร่างกาย (เช่น เตรียมขาอีกข้างเพื่อรับน้ำหนักร่างกายทั้งหมดเมื่อเท้าข้างตรงกันข้ามเหยียบของคม)
อนึ่ง เครือข่ายอินเตอร์นิวรอนยังส่งกระแสประสาทไปตามไขสันหลังเพื่อหดเกร็งกล้ามเนื้อเช่นที่ท้องและที่ตะโพกซึ่งจะเปลี่ยนจุดศูนย์ถ่วงของร่างกายเพื่อให้ทรงกายไว้ได้
การกระตุ้นเซลล์ประสาทซีกตรงข้ามให้ทำงานเพื่อให้ทรงร่างกายไว้ได้เรียกว่า **crossed extension reflex** ซึ่งเป็นผลของ withdrawal reflex ของอวัยวะด้านล่างโดยปกติ

ประวัติ
-------

เคยเชื่อกันว่า รีเฟล็กซ์นี้จำเป็นในการเดินเพราะรูปแบบการเกิดของมันคล้ายกับการก้าวเท้า แต่ปัจจุบันชัดเจนแล้วว่า การเดินอาศัยวงจรประสาทในไขสันหลังที่ไม่จำเป็นต้องได้ข้อมูลประสาทสัมผัส อย่างไรก็ดี วงจรประสาทควบคุมการเดินที่ว่าในสัตว์เลี้ยงลูกด้วยนมมีอินเตอร์นิวรอนจำนวนมากร่วมกับรีเฟล็กซ์นี้

ดูเพิ่ม
-------

* อินเตอร์นิวรอน
* โนซิเซ็ปเตอร์
* รีเฟล็กซ์
* วงรีเฟล็กซ์

อ้างอิง
-------

1. 1 2  Solomon; Schmidt (1990). "13". ใน Carol, Field (บ.ก.). *Human Anatomy & physiology* (2nd ed.). Saunders College Publishing. p. 470. ISBN 0-03-011914-6.
2. 1 2 3  Pearson & Gordon (2013), Cutaneous Reflexes Produce Complex Movements That Serve Protective and Postural Functions, pp. 792-793
3. ↑  Martin, Elizabeth (2008). *A dictionary of biology* (6th ed.). Oxford: Oxford University Press. p. 519. ISBN 978-019-920462-5.
4. ↑  Pearson & Gordon (2013), Divergence in Reflex Pathways Amplifies Sensory Inputs and Coordinates Muscle Contractions, pp. 798-799
5. ↑  Thibodeau, Gary; Patton, Kevin (2000). "7". ใน Schrefer, Sally (บ.ก.). *Structure & Function of the Body* (11 ed.). Mosby, Inc. p. 170. ISBN 0-323-01082-2.
6. 1 2  Seeley, Rod; Stephens, Trent; Philip Tate (1992). Allen, Deborah (บ.ก.). *Anatomy and physiology* (2 ed.). Mosby-Year Book, Inc.
7. ↑  Rhudy, JL; France, CR (April 2007). "Defining the nociceptive flexion reflex (NFR) threshold in human participants: a comparison of different scoring criteria". *Pain*. **128** (3): 244–53. doi:10.1016/j.pain.2006.09.024. PMC 1993909. PMID 17070999.`{{cite journal}}`: CS1 maint: multiple names: authors list (ลิงก์)
8. 1 2  Pearson & Gordon (2013), Reflexes Are Adaptable to Particular Motor Tasks, pp. 791-792
9. 1 2  Saladin (2018), The Flexor (Withdrawal) Reflex, pp. 496-497 harvp error: no target: CITEREFSaladin2018 (help)
10. ↑  Saladin (2018), The Crossed Extension Reflex, pp. 497-498 harvp error: no target: CITEREFSaladin2018 (help)

### อ้างอิงอื่น ๆ

* Pearson, Keir G; Gordon, James E (2013). "35 - Spinal Reflexes". ใน Kandel, Eric R; Schwartz, James H; Jessell, Thomas M; Siegelbaum, Steven A; Hudspeth, AJ (บ.ก.). *Principles of Neural Science* (5th ed.). United States: McGraw-Hill. ISBN 978-0-07-139011-8.

แหล่งข้อมูลอื่น
---------------

* Ole K. Andersen, SMI, Aalborg University - Physiological and Pharmacological modulation of the human nociceptive withdrawal reflex เก็บถาวร 2004-08-11 ที่ เวย์แบ็กแมชชีน

| * ด
* ค
* ก
สรีรวิทยาของระบบประสาท: ประสาทสรีรวิทยา - รีเฟล็กซ์ |
| --- |
| ประสาทสมอง | 
* *สมองส่วนกลาง:* Pupillary light reflex
* Accommodation reflex*พอนส์/เมดัลลา:* รีเฟล็กซ์ขากรรไกร
* รีเฟล็กซ์กระจกตา
* Caloric reflex test/Vestibulo-ocular reflex/Oculocephalic reflex
* รีเฟล็กซ์ขย้อน

 |
| Stretch reflex | 
* *รยางค์บน:* Biceps reflex C5/C6
* Brachioradialis reflex C6
* Triceps reflex C7/C8*รยางค์ล่าง:* Patellar reflex L2-L4
* รีเฟล็กซ์ข้อเท้า S1/S2
* รีเฟล็กซ์ฝ่าเท้า L5-S2

 |
| รีเฟล็กซ์ดั้งเดิม | 
* Galant
* กระเพาะ-ลำไส้ใหญ่
* จับ
* โมโร
* Rooting
* ก้าวเท้า
* ดูดนม
* Tonic neck
* ร่มชูชีพ

 |
| Superficial reflexes | 
* รีเฟล็กซ์หน้าท้อง
* Cremasteric reflex

 |
| รายการ | 
* ทั่วไป
* ตามลำดับอักษร
* ตามอวัยวะ

 |
| หัวใจและหลอดเลือด | 
* Bainbridge reflex
* Bezold–Jarisch reflex
* Coronary reflex
* Diving reflex
* Oculocardiac reflex

|  |  |
| --- | --- |
| Baroreflex | 
* Reflex bradycardia
* Reflex tachycardia

 |
| การหายใจ | 
* Churchill–Cope reflex

 |

 |
| อื่น ๆ | 
* Acoustic reflex
* H-reflex
* Golgi tendon reflex
* Optokinetic
* ปฏิกิริยาตกใจ
* Withdrawal reflex (Crossed extensor reflex)
* Symmetrical tonic neck reflex

 |